b'\n_START_ARTICLE_\nPreniteeni\n_START_SECTION_\nOminaisuudet, valmistus ja k\xc3\xa4ytt\xc3\xb6\n_START_PARAGRAPH_\nHuoneenl\xc3\xa4mp\xc3\xb6tilassa preniteeni on v\xc3\xa4rit\xc3\xb6nt\xc3\xa4 nestett\xc3\xa4, joka on k\xc3\xa4yt\xc3\xa4nn\xc3\xb6llisesti katsoen veteen liukenematonta. Yhdiste reagoi helposti elektrofiilisella aromaattisella substituutiolla. Esimerkiksi Friedel\xe2\x80\x93Crafts-asylointireaktio tapahtuu preniteenille noin 35 500 kertaa nopeammin kuin bentseenille ja kloorimetylointi kloorimetyylimetyylieetterin avulla noin 850 kertaa nopeammin kuin bentseenille._NEWLINE_Preniteeni\xc3\xa4 esiintyy kivihiilitervassa ja ruskohiiless\xc3\xa4. Yhdistett\xc3\xa4 valmistetaan metyloimalla ksyleeni\xc3\xa4 kloorimetaanin avulla. Reaktiossa muodostuu lis\xc3\xa4ksi dureenia ja isodureenia, joista tuote voidaan erottaa tislaamalla. Preniteeni\xc3\xa4 k\xc3\xa4ytet\xc3\xa4\xc3\xa4n pieniss\xc3\xa4 m\xc3\xa4\xc3\xa4rin orgaanisen kemian synteeseiss\xc3\xa4 l\xc3\xa4ht\xc3\xb6aineena.'